**Činnosť škôl a školských zariadení pri vzniku mimoriadnej udalosti ohrozujúcich bezpečnosť a ochranu života a zdravia vo výchove a vzdelávaní**

***Čl.1.***

***Úvodné ustanovenie***

( 1 ) Uvedené odporúčanie upravuje činnosť škôl a školských zariadení pri plánovaní podmienok na zaistenie bezpečnosti a ochrany života a zdravia detí, žiakov,  zamestnancov a osôb prevzatých do starostlivosti a reakcii na vzniknuté špecifické prípady[[1]](#footnote-1) s priamym vplyvom na dané zariadenie.

***Čl. 2***

***Činnosť škôl a školských zariadení pri vzniku mimoriadnych udalostí ohrozujúcich bezpečnosť a ochranu zdravia vo výchove a vzdelávaní***

( 1 ) Činnosť škôl a školských zariadení sa rozdeľuje na tri fázy:

1. Činnosť pred vznikom mimoriadnej udalosti,
	1. Tvorba plánovacej dokumentácie,
	2. Vykonávanie cvičení a nácvikov ( získanie teoretických vedomostí a precvičenie praktických zručností),
2. Činnosť po vzniku mimoriadnej udalosti resp. po vyhlásení mimoriadnej situácie,
3. Činnosť po skončení mimoriadnej udalosti resp. po odvolaní mimoriadnej situácie.

***Čl. 3***

***Základné pojmy***

1. Na účely tohto odporúčania sa mimoriadnou udalosťou rozumie živelná pohroma, havária, katastrofa, ohrozenie verejného zdravia II. stupňa, smogová situácia, narušenie dodávok tepla, nežiaduci výskyt medveďa hnedého, hromadný prílev cudzincov na územie Slovenskej republiky alebo teroristický útok.[[2]](#footnote-2)
2. Živelné pohromy sú najmä: povodne a záplavy[[3]](#footnote-3), víchrice, krupobitia, snehové kalamity a lavíny, rozsiahle námrazy, zosuvy pôdy, zemetrasenia.
3. Havárie sú najmä: požiare a výbuchy, úniky nebezpečných látok do pôdy, ovzdušia a vodných zdrojov, poškodenie vedení rozvodných sietí a diaľkovodov.
4. Katastrofy sú najmä: veľké letecké, železničné, lodné a cestné nehody spojené s požiarmi a únikom nebezpečných látok, havárie jadrových zariadení, porušenie veľkých vodných stavieb.
5. Teroristické útoky sú: napadnutia objektov sústreďujúcich spravidla veľké množstvo osôb s cieľom spôsobiť veľké straty na životoch, zdraví a majetku a spôsobiť strach a paniku obyvateľstva.
6. Zložky integrovaného záchranného systému ( IZS ) :
7. základné záchranné zložky - Hasičský a záchranný zbor, záchranná zdravotná služba, Kontrolné chemické laboratóriá civilnej ochrany, Banská záchranná služba, Horská záchranná služba, útvary Policajného zboru.
8. ostatné zložky sú najmä – Ozbrojené sily Slovenskej republiky, jednotky civilnej ochrany, Slovenský červený kríž.
9. Záchranné práce sú činnosti na záchranu života, zdravia osôb a záchranu majetku, ako aj na ich odsun z ohrozených alebo z postihnutých priestorov. Súčasťou záchranných prác sú činnosti na zamedzenie šírenia a pôsobenia následkov mimoriadnej udalosti a vytvorenie podmienok na odstránenie následkov mimoriadnej udalosti.[[4]](#footnote-4)
10. Evakuáciou sa rozumie odsun ohrozených osôb, zvierat, prípadne vecí z určitého územia.
11. Evakuácia sa člení na:
	1. krátkodobú evakuáciu s možným návratom evakuantov do 72 hodín,
	2. dlhodobú evakuáciu s možným návratom evakuantov po 72 hodinách.
12. Evakuačné zariadenia sú evakuačné zberné miesto, evakuačné stredisko, stanica nástupu, stanica výstupu, regulačné stanovište, kontrolné stanovište a miesto núdzového ubytovania evakuantov.
13. Dokumentáciou civilnej ochrany sa rozumie v pôsobnosti právnickej osoby, plán ochrany zamestnancov a osôb prevzatých do starostlivosti v školách a školských zariadeniach a ostatná plánovacia dokumentácia, súvisiaca s úlohami, opatreniami a postupmi na zabezpečenie ochrany osôb pre prípad vzniku mimoriadnej udalosti.
14. Súbor dokumentácie civilnej ochrany spravidla tvorí:
	1. Závery a odporúčania z analýzy územia z hľadiska vzniku možných mimoriadnych udalostí,
	2. Plán evakuácie,
	3. Plán ukrytia,
	4. Plán materiálno-technického zabezpečenia jednotiek civilnej ochrany,
	5. Plán prípravy na civilnú ochranu,
	6. Dokumentácia riadenia záchranných prác pre jednotlivé mimoriadne udalosti,
	7. Dokumentácia opatrení varovania obyvateľstva a vyrozumenia osôb,
	8. Dokumentácia pre protichemické, protibiologické a protiradiačné opatrenia[[5]](#footnote-5),
	9. Dokumentácia núdzového ubytovania a núdzového zásobovania
	10. a ostatná pomocná dokumentácia (napr. grafický plán objektu školy alebo školského zariadenia).

***Čl. 4***

***Činnosť pred vznikom mimoriadnej udalosti – tvorba plánovacej dokumentácie***

1. Východiskom pre zabezpečenie adekvátnej reakcie v prípade vzniku udalosti ohrozujúcej bezpečnosť a ochranu zdravia vo výchove a vzdelávaní je vypracovaná príslušná dokumentácia[[6]](#footnote-6).
2. Vypracovanie dokumentácie podľa predchádzajúceho odseku zabezpečuje riaditeľ v rámci plnenia povinností vedúceho zamestnanca, ak nie je určené inak[[7]](#footnote-7).
3. Povinnosťou riaditeľa je zabezpečiť vypracovanie plánu ochrany zamestnancov a osôb prevzatých do starostlivosti a jeho aktualizáciu v rozsahu určenom okresným úradom odborom krízového riadenia, precvičiť tento plán aspoň raz za tri roky.[[8]](#footnote-8)
4. Odborne spôsobilá osoba vypracuje plán ochrany zamestnancov a osôb prevzatých do starostlivosti, ktorej súčasťou je aj Plán evakuácie[[9]](#footnote-9) a Plán ukrytia. Plán evakuácie sa aktualizuje k 31. decembru kalendárneho roka, alebo bezodkladne, ak ide o podstatnú zmenu, ktorá sa týka najmä predpokladaného počtu evakuantov, evakuačnej trasy a zloženia evakuačnej komisie. O aktualizácií sa vykoná záznam. [[10]](#footnote-10)
5. Pri tvorbe plánovacej dokumentácie riaditeľ ( alebo odborne spôsobilá osoba ), úzko spolupracuje s obcou ( mestom ), alebo príslušným vyšším územným celkom najmä s útvarmi krízového riadenia obce, zriaďovateľov stredných škôl ( VÚC, cirkev, OZ, atď. ) a taktiež s príslušným okresným úradom - odborom krízového riadenia.
6. V rámci Plánu evakuácie škola a školské zariadenie naplánuje vykonávanie dvoch druhov evakuácií :
	1. Základnú evakuáciu – napríklad pri obdržaní správy o bombovej hrozbe,
	2. Špecifickú evakuáciu - napríklad pri požiari, živelnej pohrome atď.
7. O plánovaných spoločných postupoch školy alebo školského zariadenia s obcou, aplikovaných v prípade potreby evakuácie objektu školy alebo školského zariadenia, oboznamuje riaditeľ všetkých zamestnancov, zákonných zástupcov a v primeranej miere i deti a žiakov.
8. Školy a školské zariadenia v prípade ohrozenia alebo mimoriadnej udalosti vykonávajú činnosti podľa všeobecných zásad pri ohrození:
	1. Na prvom mieste je záchrana života a zdravia a až potom záchrana majetku,
	2. Pamätajte na sebaochranu, poskytnutie prvej pomoci a vzájomnej pomoci v tiesni,
	3. Rešpektujte informácie poskytované IZS prostredníctvom rozhlasu, televízie a ďalších telekomunikačných prostriedkov,
	4. Nerozširujte poplašné a neoverené správy,
	5. Nepodceňujte vzniknutú situáciu a zachovajte rozvahu,
	6. Netelefonujte zbytočne, aby ste nepreťažovali telefónnu sieť,
	7. Pomáhajte ostatným, najmä starým, chorým a bezvládnym ľuďom, postarajte sa o deti bez dozoru,
	8. Dodržiavajte pokyny veliteľa zásahu a zasahujúcich zložiek IZS.

***Čl. 5***

***Činnosť pred vznikom mimoriadnej udalosti – vykonávanie cvičení a nácvikov***

1. Nevyhnutnou potrebou pre čo najlepšie zvládnutie evakuácie je vykonávanie nácvikov v súlade s plánom evakuácie.
2. Pri vykonávaní nácvikov sa odporúča úzko spolupracovať so zložkami  IZS, obcou alebo VÚC prípadne s príslušným okresným úradom.
3. V súlade s platnými podkladmi pre výchovno - vzdelávací proces[[11]](#footnote-11) sa evakuácia školy precvičuje minimálne 1 x ročne.
4. Riaditeľ je povinný taktiež vykonať najmenej raz za 12 mesiacov cvičný požiarny poplach v objektoch.[[12]](#footnote-12)
5. Celkovo za rok musí riaditeľ vykonať najmenej dva cvičné nácviky evakuácie – základnú evakuáciu a špecifickú evakuáciu, ktoré budú v súlade s vypracovanou dokumentáciou.
6. Povinnosťou riaditeľa je taktiež precvičenie plánu ochrany zamestnancov a osôb prevzatých do starostlivosti aspoň raz za tri roky.[[13]](#footnote-13)

***Čl. 6***

***Činnosť bezprostredne a počas vzniku mimoriadnej udalosti***

1. Počas vzniku mimoriadnej udalosti napríklad po doručení oznámenia o ohrození školy alebo školského zariadenia nástražným výbušným systémom, zabezpečí riaditeľ školy, alebo ním poverená osoba bezprostredné informovanie o tejto skutočnosti v nižšie uvedenej súslednosti:
	1. Tiesňové číslo polície 158 alebo koordinačné stredisko Integrovaného záchranného systému na telefónnom čísle 112,
	2. deti, žiakov, zamestnancov a ostatné osoby nachádzajúce sa v škole alebo školskom zariadení,
	3. obec, na území ktorej sa škola alebo školské zariadenia nachádzajú,
	4. zriaďovateľa školy alebo školského zariadenia,
	5. regionálny úrad školskej správy.
2. Na vyrozumenie detí, žiakov, zamestnancov a ostatných osôb nachádzajúcich sa v škole alebo školskom zariadení využije škola alebo školské zariadenie dostupné prostriedky (napr. školský rozhlas, ústne odovzdanie informácií).
3. Vyrozumenie obce a zriaďovateľa školy alebo školského zariadenia sa vykoná formou a spôsobom, ktorý ustanoví obec resp. zriaďovateľ.
4. Na vyrozumenie regionálneho úradu školskej správy využije škola alebo školské zariadenie vhodné technické prostriedky (napr. telefonát, SMS, e-mail).
5. Žiaci vykonávajú evakuáciu najskôr do evakuačného zberného miesta, ktoré je určené v blízkosti školy tak, aby v prípade výbuchu nedošlo k ohrozeniu životov a zdravia  osôb.
6. V evakuačnom zbernom mieste zodpovedné osoby skontrolujú počet žiakov, ktoré nahlásia riaditeľovi školy.
7. Až po úplnom preverení počtu žiakov, kde je jednoznačne zjavné, že v budove školy sa zo žiakov, zamestnancov a osôb prevzatých do starostlivosti nikto nenachádza sa v súlade s vypracovaným plánom evakuácie vykoná presun osôb do evakuačného strediska.
8. Vyrozumenie zákonných zástupcov detí a žiakov navštevujúcich školu, alebo školské zariadenie sa vykoná až po vykonaní evakuácie do evakuačného strediska a zabezpečení bezpečnosti detí.
9. Informovanie zákonných zástupcov o vzniknutej situácii podľa predchádzajúceho odseku sa vykonáva predovšetkým za účelom poskytnutia informácie o mieste evakuačného strediska všetkých detí a žiakov a spôsobom predchádzajúcim vzniku paniky a dezinformácií, ktoré by mohli mať negatívny vplyv na činnosť zasahujúcich záchranných a bezpečnostných zložiek.
10. Žiaci ostávajú v mieste evakuačného strediska až do odvolania mimoriadnej situácie resp. do ukončenia trvania mimoriadnej udalosti.
11. Škola nežiada zákonných zástupcov, aby prišli do miesta evakuačného strediska pre deti. Škola je povinná zabezpečiť deťom náhradný program až do konca vyučovania v daný deň.
12. V prípade ak sa zákonný zástupca z vlastnej iniciatívy rozhodne vyzdvihnúť dieťa z evakuačného strediska vyhotoví sa o tom zápis.

***Čl. 7***

***Činnosť v evakuačnom stredisku***

1. Obec je povinná poskytnúť obyvateľovi obce nevyhnutnú okamžitú pomoc v jeho náhlej núdzi spôsobenej živelnou pohromou, haváriou, alebo inou podobnou udalosťou, najmä zabezpečiť mu prístrešie stravu , alebo inú materiálnu pomoc.[[14]](#footnote-14)
2. Pre tieto účely poskytuje riaditeľ obci, na území ktorej sa škola alebo školské zariadenie nachádza, nevyhnutnú súčinnosť, spočívajúcu najmä v ohlasovaní počtu detí, žiakov a zamestnancov a ostatných významných špecifík, podmieňujúcich výber vhodného evakuačného zberného miesta evakuovaných osôb a druh a spôsob dopravy do evakuačného strediska.
3. Po príchode do evakuačného strediska, sa činnosť zameriava predovšetkým na zabezpečenie základných fyziologických potrieb dotknutých osôb ak je to možné deťom a žiakom sa poskytuje psychosociálna prvá pomoc.
4. V evakuačnom stredisku zotrvajú všetky evakuované osoby, okrem detí a žiakov, ktorých prevzali do starostlivosti ich zákonní zástupcovia, alebo nimi splnomocnené osoby, až do momentu návratu do objektu školy alebo školského zariadenia.
5. Návrat do objektu školy alebo školského zariadenia sa realizuje až po prijatí pokynov od veliteľa zásahu a zasahujúcich zložiek integrovaného záchranného systému.

***Čl. 8***

***Záverečné ustanovenia***

1. Vzorová dokumentácia civilnej ochrany je prílohou č. 1 uvedeného odporúčania.
2. Pri reakcii na doručenie podozrivej poštovej zásielky sa okrem vyššie uvedených postupov odporúča aplikovať postupy uvedené v prílohe č. 2.
1. Predložený dokument sumarizuje postupy vo vzťahu k vybraným udalostiam. Z analýzy rizík vzniku mimoriadnej udalosti môžu pre daný objekt školy/školského zariadenia vyplynúť aj iné udalosti (únik nebezpečných látok, povodeň a iné), pričom tieto mimoriadne udalosti majú vlastné špecifiká, na ktoré je potrebné reagovať vo vlastnej plánovacej dokumentácii a vhodne upraviť uvedené postupy. [↑](#footnote-ref-1)
2. § 3 odst.2 zákona NR SR č. 42/1994 Z. z. o civilnej ochrane obyvateľstva v znení neskorších predpisov [↑](#footnote-ref-2)
3. Príloha č. 1 k vyhláške MV SR č. 523/2006 Z. z. o podrobnostiach na zabezpečenie záchranných prác a organizovania jednotiek civilnej ochrany [↑](#footnote-ref-3)
4. ustanovenie § 3 ods. 6 zákona 42/1994 Z. z. o civilnej ochrane obyvateľstva v znení neskorších predpisov [↑](#footnote-ref-4)
5. Protichemické, protibiologické a protiradiačné opatrenia sa vypracúvajú spravidla ako súčasť ostatných častí dokumentácie alebo samostatne, ak je to potrebné v záujme ochrany života, zdravia a majetku v zmysle záverov a odporúčaní analýzy územia z hľadiska vzniku možných mimoriadnych udalostí týkajúcich sa objektu. [↑](#footnote-ref-5)
6. Dokumentácia požiarnej ochrany podľa zákona č. 314/ 2001 Z. z. o ochrane pred požiarmi, ale najmä dokumentácia civilnej ochrany vypracovaná v súlade so zákonom  č. 42/1994 Z. z. o civilnej ochrane obyvateľstva v znení neskorších predpisov a prislúchajúcich vyhlášok MV SR k zákonu. [↑](#footnote-ref-6)
7. Podľa Vzorového Pracovného poriadku pre pedagogických zamestnancov a ostatných zamestnancov škôl a školských zariadení č. 2020/8006:1-B2001 zabezpečuje riaditeľ školy alebo školského zariadenia vypracovanie dokumentácie civilnej ochrany v súlade s platnými právnymi predpismi. [↑](#footnote-ref-7)
8. § 18 ods. 1 zákona č. 261/2002 Z. z. o prevencii závažných priemyselných havárií a o zmene a doplnení niektorých zákonov. [↑](#footnote-ref-8)
9. Obsah plánu evakuácie definuje v prílohe č. 11, v časti C. vyhláška Ministerstva vnútra SR č. 328/2012 Z. z., ktorou sa ustanovujú podrobnosti o evakuácii [↑](#footnote-ref-9)
10. § 15 ods. 2 Vyhlášky MV SR č. 328/2012 Z. z., ktorou sa ustanovujú podrobnosti o evakuácii v znení neskorších predpisov [↑](#footnote-ref-10)
11. ŠVP – Ochrana života a zdravia . ISCED1, ISCED 2 a ISCED 3 [↑](#footnote-ref-11)
12. § 5 písm. e zákona č. 314/ 2001 Z. z. o ochrane pred požiarmi [↑](#footnote-ref-12)
13. § 18 ods. 1 zákona č. 261/2002 Z. z. o prevencii závažných priemyselných havárií a o zmene a doplnení niektorých zákonov. [↑](#footnote-ref-13)
14. § 3 ods. 4 zákona č. 369/1990 Zb. o obecnom zriadení v znení neskorších predpisov a v súlade s § 15 ods. 1 písm. f) zákona NR SR č. 42/1994 Z. z. o civilnej ochrane obyvateľstva v znení neskorších predpisov [↑](#footnote-ref-14)